Vrou vermoor in huisroofArgieffoto: SAPD/Facebook Die Vrystaatse polisie ondersoek ŉ saak van moord nadat die liggaam van ŉ 46-jarige vrou van Parys vanoggend deur haar huishulp ontdek is. Ronele Claassen is vermoedelik met ŉ sak om haar kop versmoor. Haar huishulp het vanoggend vir werk aangemeld en Claassen se liggaam op die slaapkamervloer gevind. Sy het die polisie ontbied en Claassen is op die toneel dood verklaar. Volgens ŉ voorlopige ondersoek het ŉ polisiepatrollie ŉ voertuig met Botswana-nommerplate gisteraand omstreeks 22:00 afgetrek omdat dit sonder ligte in die dorp rondgery het. Die bestuurder van die motor het weggehardloop toe die polisie hom stop, maar hulle het die voertuig deursoek en ŉ televisie en verskeie ander elektriese toestelle gevind. Die voertuig is gekonfiskeer en die polisie het later vasgestel dit behoort aan Claassen. “ŉ Saak van moord is geopen en enigiemand met inligting wat kan help met die ondersoek, word aangemoedig om die polisie in Parys te bel op 056 816 2534 of Crime Stop op 08600 10111,” het kapt. Livhuhani Hani, provinsiale woordvoerder vir die Vrystaatse polisie, gesê.